โครงการชลประทานประจวบคีรีขันธ์ เร่งระบายน้ำออกจากอ่างเก็บน้ำยางชุม พร้อมเฝ้าระวังสถานการณ์ใกล้ชิด เพื่อแจ้งเตือนประชาชนที่อาศัยอยู่ใกล้ริม 2 ฝั่งแม่น้ำกุยบุรี
นายสมเกียรติ แจ่มจันทร์ หัวหน้าฝ่ายจัดสรรน้ำและปรับปรุงระบบชลประทาน โครงการชลประทานประจวบคีรีขันธ์ เปิดเผยว่า จากสภาวะฝนที่ตกชุกหนาแน่นโดยเฉพาะในช่วงวันที่ 17-18 สิงหาคมที่ผ่านมา ทำให้มีปริมาณน้ำไหลเข้าสู่อ่างเก็บน้ำยางชุม อำเภอกุยบุรี มากขึ้น โดยข้อมูลวันที่ 19 สิงหาคม 2561 มีปริมาณน้ำไหลเข้าอ่าง 4 ล้านลูกบาศก์เมตร ทำให้มีปริมาณน้ำอยู่ที่ 40.63 ล้านลูกบาศก์เมตร จากความจุ 41.10 ล้านลูกบาศก์เมตร คิดเป็นร้อยละ 98 ของความจุอ่าง ขณะนี้ ได้เร่งระบายน้ำลงสู่คลองส่งน้ำและแม่น้ำกุยบุรี โดยเพิ่มกาลักน้ำ 2 ชุด ระบายน้ำได้วันละประมาณ 8 แสนลูกบาศก์เมตร แนวโน้มปริมาณน้ำในอ่างทรงตัวเพราะฝนที่ตกเหนืออ่างลดลง และยังไม่มีประชาชนที่อาศัยอยู่บริเวณใกล้ริมฝั่งแม่น้ำกุยบุรี ได้รับผลกระทบแต่อย่างใด เพราะระดับน้ำยังต่ำกว่าตลิ่ง

อย่างไรก็ตาม หากปริมาณน้ำเกินความจุอ่างก็จะล้นสปิลเวย์ในลักษณะไหลริน ไม่ได้ส่งผลกระทบมากนักต่อการเพิ่มระดับน้ำในแม่น้ำกุยบุรี แต่หากอยู่ในช่วงน้ำทะเลหนุนสูง ก็อาจจะเป็นอุปสรรคต่อการระบายน้ำลงสู่ทะเลได้ ขณะนี้ จึงได้เฝ้าระวังสถานการณ์ เพื่อแจ้งเตือนประชาชนในพื้นที่ ที่อาจจะได้รับผลกระทบ อย่างไรก็ตาม ปัจจุบันปริมาณน้ำไหลเข้าอ่างได้ผ่านจุดสูงสุดมาแล้ว จึงขอให้ประชาชนอย่าตื่นตระหนก แต่ให้ติดตามข่าวสารจากทางราชการอย่างใกล้ชิด